Lente se kleur-inspirasie | rooi rose Lente se kleur-inspirasie | rooi rose
Met lente in die lug is dit nie net die natuur wat kans kry om weer asem te skep nie, maar ook jou huis se dekor. As jy net so begeesterd is soos ons om verandering aan te bring, is dit nou die ideale geleentheid met Plascon se gunstelingkleure en temas vir die opkomende seisoen. Hier is alles wat jy moet weet. Deur Nicole Kemp.
Kleurverhaal een: Anoniem
Dié verhaal fokus op die vryheid wat deur die basiese dekorstukke verkry word. Dit is die jongste weergawe van neutraliteit en staan nie terug vir enige ras, geslag of selfs styl nie. Indien jy eenvoud koester, sal jy beslis by die kleurskema aanklank vind.
Kleurverhaal twee: Terrein
Soos afgelei uit die naam, fokus "Terrein" op meer aardse kleure. Die hoof-inspirasie vir die verhaal is woestynlandskappe en die verskeidenheid kleure wat daarmee gepaardgaan. In dié kleurskema word die kleure op 'n nuwe, gebruikersvriendelike pallet omskep wat enige huishouding sal komplementeer. Indien jy van oranje en geel, asook warm neutrale kleure hou, is die kleurskema die een vir jou.
Kleurverhaal drie: Prisma
Prisma is baie jeugdig en kontemporêr met 'n sterk invloed vanuit die nuwerwetse, digitale kunste. Die verhaal behels hoofsaaklik verskeie lae van kleure wat saam met mekaar gebruik word om 'n gevoel van diepte te skep. As jy dit geniet om met dekor rond te speel, moet jy definitief hierdie pallet probeer!
Kleurverhaal vier: Pouse
Plascon het die beste vir laaste gehou met dié verhaal wat gesofistikeerde, neutrale dekor eerste plaas. Hoewel die kleurskema baie minimalisties en outentiek is, geniet dit die grootste voorkeur danksy sy genuanseerde pallet. Die verhaal sien ook die gebruik van bordkrytverf – 'n neiging wat in vandag se dekorwêreld witwarm is! As jy daarvan hou om jou dekor neutraal, maar steeds relevant te hou, is die verhaal perfek vir jou.
Saam met die reeks kleurverhale, het Plascon ook onlangs sy kleur van die jaar bekendgemaak!
Die kleur van die jaar: "In the Mood"
Elke jaar identifiseer Plascon 'n kleur wat die wêreldwye ontwerp- en dekorlandskap opsom. Die volgende kleur wat die gesogte titel dra is "In the Mood", 'n nuwe kleur wat vanuit die Terrein-kleurverhaal kom. Dit is hoofsaaklik neutraal met aardse, grys en ligte pienk ondertone. Dit is 'n warm, tog gesofistikeerde kleur wat enige spasie perfek sal komplementeer. As jy 'n aanhanger van die minimalistiese-neiging is, is dié kleur beslis vir jou!